
1. Üleminek riigiasutusest avalik-õiguslikuks juriidiliseks isikuks
	Aeg või tähtaeg
	Toiming või sündmus
	Selgitus

	1. aprill 2027
	MuuS-i muudatused jõustuvad ja ERM tekib avalik-õigusliku juriidilise isikuna. Riigiasutus ERM jätkab seniste muuseumiülesannete täitmist (st muuseumipileteid müüb riigiasutus).
	Algab üheksakuuline üleminekuperiood. Riigiasutus ERM, avalik-õiguslik ERM, KuM ja Riigi Tugiteenuste Keskus saavad teha vajalikke ettevalmistavaid toiminguid. Muuseumi sisulises tegevuses katkestust ei teki. Samal ajal saab ette valmistada registrikandeid, vara üleandmist, lepingupartnerite teavitamist ja muid üleminekutoiminguid. 

	1. aprill 2027
	Riigiasutuse ERM direktor loetakse seaduse alusel avalik-õigusliku ERM-i juhatuse esimeheks. Direktori tööleping jätkub paralleelselt.
	Juhatuse esimees saab uut juriidilist isikut esindada juba enne esimese nõukogu moodustamist. Eraldi konkurssi ega nõukogu nimetamisotsust ei ole vaja. Samas on tema tegevus piiratud ainult ettevalmistavate toimingutega, sest enne 1. jaanuari 2028 ei ole ERM-il kui avalik-õiguslikul juriidilisel isikul töötajaid ega vara ning ei toimu seetõttu ka reaalset majandustegevust. Juhatuse liikme tasu makstakse alates 1. jaanuarist 2028.

	1. jaanuar 2028
	Riigiasutuse ERM tegevus lõpeb ja avalik-õiguslik ERM alustab muuseumi ülesannete täielikku täitmist (st muuseumipileteid müüb avalik-õiguslik juriidiline isik).
	ERM-i tegevus jätkub uues õiguslikus vormis.

	1. jaanuar 2028
	Riigivara võõrandatakse avalik-õiguslikule ERM-ile. Muuseumikogu jääb riigi omandisse ja ERM jätkab selle kasutamist halduslepingu alusel.
	ERM-il on õiguslik alus vara kasutamiseks.

	1. jaanuar 2028
	Riigiasutuse töötajate töölepingud lähevad muutumatul kujul üle avalik-õiguslikule ERM-ile.
	Muutub üksnes tööandja. Töösuhted ja senised töölepingu tingimused jätkuvad katkestuseta.

	1. jaanuar 2028
	Riigiasutuse õigussuhetest tulenevad õigused, kohustused ja lepingud lähevad üle avalik-õiguslikule ERM-ile.
	Lepinguid ei pea lõpetama ega uuesti sõlmima. Lepingupartnereid tuleb teavitada ERM-i registrikoodi ja muude andmete muutumisest.

	1. jaanuar 2028
	Riigiasutuse tegevuse lõpetamise ajaks kasutamata riigieelarve vahendid suunatakse avalik-õigusliku ERM-i tegevuse rahastamiseks.
	2027. aastaks ette nähtud, kuid kasutamata jäänud vahendeid saab kasutada samade ülesannete täitmiseks uues õiguslikus vormis.

	Alates 1. jaanuarist 2028 kuni rahastuskokkuleppe sõlmimiseni ja ERM-i eelarve vastuvõtmiseni
	Kuni rahastuskokkuleppe sõlmimiseni ning nõukogu poolt ERM-i eelarve vastuvõtmiseni makstakse ERM-ile igal kuul üks kaheteistkümnendik eelmisel eelarveaastal riigiasutusele ERM riigieelarvest eraldatud personali- ja majandamis-kuludest ning üks kaheteist-kümnendik eelmisel eelarveaastal Sihtasutuse Eesti Vabaõhumuuseumi nõukogu poolt kinnitatud eelarves konserveerimis- ja digiteerimis-keskusele Kanut kinnitatud tööjõu- ja tegevuskuludest.
	ERM-i (sh üle tulnud Kanuti) tegevus saab jätkuda ka juhul, kui ei ole veel jõutud sõlmida rahastuskokkulepet ning nõukogu ei ole veel uut eelarvet vastu võtnud.

	Alates 1. jaanuarist 2028 kuni dokumentide muutmise või asendamiseni
	Senised ERM-i direktori käskkirjad ja muud töökorralduslikud dokumendid jäävad kohaldatavaks.
	Dokumente kohaldatakse ulatuses, milles need ei ole MuuS-iga vastuolus.

	Alates 1. jaanuarist 2028 kuni positiivse evalveerimise otsuses märgitud tähtaja lõpuni
	Riigiasutusele ERM antud teadus- ja arendustegevuse positiivne evalveerimise otsus kehtib avalik-õigusliku ERM-i suhtes edasi.
	Uut evalveerimist ei ole õigusliku vormi muutumise tõttu vaja.

	Senise direktori töölepingus määratud tähtpäeval
	Üleminekusätte alusel juhatuse esimeheks saanud direktori volitused lõpevad.
	Nõukogu nimetab järgmise juhatuse esimehe seaduses ja põhikirjas sätestatud korras. Üleminek riigiasutusest avalik-õiguslikuks juriidiliseks isikuks ei anna senisele direktorile uut viieaastast ametiaega.



2. Esimese nõukogu moodustamine
	Aeg või tähtaeg
	Toiming või sündmus
	Selgitus

	Hiljemalt 1. juuli 2027
	Muuseumivaldkonna üleriigilised esindusorganisatsioonid nimetavad ühiselt ühe liikme ja Eesti Teaduste Akadeemia eestseisus samuti ühe liikme ja neist teatatakse ERM-i juhatuse esimehele.
	Liikmed nimetatakse kolme kuu jooksul seaduse jõustumisest arvates.

	Hiljemalt kolme kuu jooksul kahe esimese liikme nimetamisest
	Valdkonna eest vastutav minister nimetab ülejäänud kolm nõukogu liiget.
	Minister lähtub vajadusest tagada nõukogus tervikuna muuseumivaldkonna, teadus-, juhtimis-, majandus- ja õigusalased pädevused.

	Hiljemalt 2028. aasta jaanuaris
	Toimub nõukogu esimene koosolek, mille kutsub kokku ERM-i juhatuse esimees.
	Nõukogu alustab sisulist tegevust pärast seda, kui avalik-õiguslik ERM on 1. jaanuaril 2028 üle võtnud riigiasutuse töötajad ja vara ning alustanud reaalselt tegevust uues õiguslikus vormis.

	Kuni ERM-i põhikirja vastuvõtmiseni
	Kohaldatakse ajutist seadusega sätestatud otsustamiskorda. Muid piiranguid koosolekute korraldamisel ja otsuste vastuvõtmisel sel perioodil ei ole.
	Otsus on vastu võetud, kui poolt hääletab vähemalt kolm neljandikku nõukogu koosseisust.

	Põhikirja vastuvõtmisest alates
	Nõukogu koosolekute ja otsuste tegemise suhtes hakatakse kohaldama põhikirja.
	Üleminekusättes ette nähtud ajutise otsustamiskorra kohaldamine lõpeb.



